|  |
| --- |
| PATVIRTINTA |
| Klaipėdos miesto savivaldybės |
| tarybos 2015 m. gruodžio 22 d. |
| sprendimu Nr. T2-333 |

**KLAIPĖDOS MIESTO SAVIVALDYBĖS**

**APLINKOS APSAUGOS PROGRAMOS (Nr. 05) APRAŠYMAS**

|  |  |
| --- | --- |
| **Biudžetiniai metai** | 2016-ieji metai |
| **Asignavimų valdytojai, kodai** | Investicijų ir ekonomikos departamentas, 5Miesto ūkio departamentas, 6 |
| **Programos pavadinimas** | **Aplinkos apsaugos programa** | **Kodas** | **05** |
| **Programos parengimo argumentai** | Klaipėdos miesto savivaldybės taryba, vadovaudamasi Lietuvos Respublikos aplinkos apsaugos įstatymu, kasmet tvirtina Aplinkos apsaugos rėmimo specialiąją programą. Tačiau šios programos finansinių išteklių nepakanka visoms aplinkosauginėms priemonėms įgyvendinti, todėl savivaldybėje rengiama Aplinkos apsaugos programa, kuri apima ne tik Aplinkos apsaugos rėmimo specialiojoje programoje patvirtintas priemones, bet ir papildomas, finansuojamas iš kitų šaltinių |
| **Ilgalaikis prioritetas (pagal KSP)** | Tvari urbanistinė raida | **Kodas** | **II** |
| **Šia programa įgyvendinamas savivaldybės strateginis tikslas** | Kurti mieste patrauklią, švarią ir saugią gyvenamąją aplinką | Kodas | **02** |
| **Programos tikslas** | Siekti subalansuotos ir kokybiškos aplinkos Klaipėdos mieste | **Kodas** | **01** |
| **Tikslo įgyvendinimo aprašymas:****01 uždavinys. Tobulinti atliekų tvarkymo sistemą.***Komunalinių atliekų tvarkymo organizavimas.* 2016 m. toliau bus tobulinama savivaldybės organizuojama komunalinių atliekų tvarkymo sistema, kurios tikslas – užtikrinti, kad viešoji komunalinių atliekų tvarkymo paslauga būtų visuotinė, geros kokybės, prieinama (įperkama) ir atitiktų aplinkos apsaugos, techninius-ekonominius ir visuomenės sveikatos saugos reikalavimus. Vykdant Klaipėdos miesto savivaldybės 2013–2020 m. atliekų tvarkymo planą, kaip ir kasmet, teikiama viešoji komunalinių atliekų tvarkymo paslauga, tęsiama antrinių žaliavų rūšiavimo plėtra, po pirminio rūšiavimo likusios mišrios komunalinės atliekos bus rūšiuojamos mišrių komunalinių atliekų rūšiavimo linijoje, o po rūšiavimo likusios, netinkamos perdirbti ir turinčios energetinę vertę komunalinių atliekos bus naudojamos energijai gauti, atskirai bus surenkamos ir tvarkomos žaliosios atliekos bei kitos specifinės komunalinės atliekos, veiks didelių gabaritų atliekų surinkimo aikštelės. *Atliekų, kurių turėtojo nustatyti neįmanoma arba kuris nebeegzistuoja, tvarkymas*. Planuojama vykdyti neprižiūrimų miesto teritorijų tvarkymą – likviduoti apleistose teritorijose, prie negyvenamų pastatų, garažų ir pan. susidariusius sąvartynus. Taip pat planuojama surinkti ir utilizuoti Klaipėdos mieste susidarančias pavojingas atliekas (dienos šviesos lempas, gyvsidabrio turinčias atliekas, baterijas, galvaninius elementus, plastiko atliekas, padangas, avarijų metu susidariusius teršalus), remti klaipėdiečių dalyvavimą visuotinėje talkoje „Darom“. *Visuomenės švietimo atliekų tvarkymo klausimais vykdymas.* 2016 m. numatoma skatinti atliekų prevenciją, užtikrinant, kad Klaipėdos miesto savivaldybės teritorijoje susidarančių komunalinių atliekų kiekis mažėtų arba bent jau išliktų stabilus ekonominio augimo sąlygomis, skatinti efektyvų gamtinių ir kitų išteklių naudojimą, didinant komunalinių atliekų perdirbimo (įskaitant kompostavimo) ir naudojimo apimtį, užtikrinti aplinkos apsaugos ir visuomenės sveikatos saugos reikalavimus atitinkantį komunalinių atliekų tvarkymą.*Požeminių, pusiau požeminių bei kitų konteinerių įsigijimas ir aikštelių įrengimas.* 2016 m. pasinaudojant ES parama planuojama toliau įrenginėti pusiau požeminių komunalinių atliekų surinkimo konteinerių aikšteles. Vienoje aikštelėje bus įrengti mišrių komunalinių atliekų surinkimo konteineriai ir antrinių žaliavų surinkimo konteineriai. 2016–2018 m. laikotarpiu pusiau požeminius ar požeminius konteinerius pagal technines galimybes planuojama įrengti visoje savivaldybės teritorijoje. 2018 m., įgyvendinus projektą, mieste bus įrengti 222 pusiau požeminiai ar požeminiai konteineriai. 2016 m. planuojama ir toliau didinti perdirbti tinkamų atliekų surinkimą, suteikiant individualių gyvenamųjų namų gyventojams individualius rūšiavimui skirtus konteinerius ir maišus. *Aplinkosaugos gerinimas Lietuvos ir Rusijos pasienyje.* 2016 m. planuojama atlikti finansinius atsiskaitymus dėl ES lėšomis finansuojamo projekto „Aplinkosaugos gerinimas Lietuvos ir Rusijos pasienyje“. 2015 m. Klaipėdos regioniniame sąvartyne, Dumpiuose, buvo pastatyti valymo įrenginiai.**02 uždavinys. Vykdyti gamtinės aplinkos stebėsenos ir gyventojų ekologinio švietimo priemones.***Klaipėdos miesto savivaldybės aplinkos monitoringo vykdymas pagal Klaipėdos miesto savivaldybės aplinkos monitoringo 2012–2016 m. programą.* 2016 m. numatoma vykdyti Klaipėdos miesto savivaldybės aplinkos stebėseną, remiantis 2012–2016 m. Klaipėdos miesto savivaldybės aplinkos monitoringo programa. Toliau bus tęsiami nuo 2005 m. pradėti vykdyti triukšmo, aplinkos oro, dirvožemio, biologinės įvairovės, paviršinio vandens hidrologiniai, hidrogeocheminiai ir hidrobiologiniai bei maudyklų tyrimai. 2016 m. planuojama parengti ir patvirtinti naują Klaipėdos miesto savivaldybės 2017–2021 m. aplinkos monitoringo programą, pagal kurią stebėsenos vykdymas prasidės nuo 2017 m.*Visuomenės ekologinis švietimas*. Vykdant ekologinio švietimo funkciją, planuojama skleisti informaciją miestiečiams, moksleiviams, prenumeruojat laikraščius „Tėviškės gamta“, „Žaliasis pasaulis“, „Žalioji Lietuva“ švietimo įstaigoms, bibliotekoms. **03 uždavinys. Prižiūrėti, saugoti ir gausinti miesto poilsio zonų gamtinę aplinką.***Miesto vandens telkinių valymas*. Vykdant šią priemonę bus valoma 17 vandens telkinių (281,9 km2), kurių pakrantės ir plotai (181,9 km2) sistemingai bus valomi nuo užteršimo įvairiomis atliekomis. Telkiniai pradedami valyti nuo balandžio mėn. ir valomi iki spalio mėn., periodiškumu – 2 kartus per mėnesį. Gavus gyventojų skundų dėl nešvarių vandens telkinių, 2016 m. numatomas papildomas telkinių valymas (trys kartai per savaitę vietoj dviejų kartų per savaitę). *Helofitų (nendrių, švendrių) šalinimas iš vandens telkinių.* Atlikus aplinkos stebėseną, rekomenduota iš Žardės ir Draugystės tvenkinių nuolat šalinti priaugančius aukštaūgius helofitus (nendres, švendres), siekiant apsaugoti vandens telkinius nuo užžėlimo. Žardės tvenkinio (5609 kv. m plotas) ir Draugystės tvenkinių (1000 kv. m) valymo darbai bus atliekami du kartus vasaros metu. *Vandens telkinių dugno valymas ir aplinkos apželdinimas.* Klaipėdos mieste vandens telkiniai yra apžėlę savaiminiais medžiais, krūmais, vandens augalija, dalis vandens telkinių baigia užželti, aplinka nesutvarkyta. Kadangi vandens telkiniai yra šalia gyvenamųjų rajonų, todėl, juos išvalius ir sutvarkius, pagražėtų gyvenamoji teritorija, gyventojų laisvalaikis taptų kokybiškesnis. 2016 m. planuojama parengti Pietinėje g. ir Kretingos g. esančių vandens telkinių dugno valymo ir aplinkos tvarkymo aprašus, o 2017 m. pradėti tvarkymo darbus. *Miesto želdynų ir želdinių tvarkymas ir kūrimas.* 2016–2018m. planuojama toliau tvarkyti esamus želdynus – iškirsti ir atsodinti medžius, dekoratyvinius krūmus, daugiamečius augalus prie intensyvaus eismo magistralinių gatvių (apie 200 vnt.), Sąjūdžio parke (30 vnt.), pietinėje miesto dalyje Šilutės plente (192 vnt.). Siekiant gerinti dviračių eismo saugumą, kasmet planuojama genėti medžius ir krūmus (apie 1000 vnt.), augančius šalia dviračių takų (Šiauriniame rage, prie Minijos g., Kretingos g., Herkaus Manto g., Liepojos g. žaliųjų juostų, Lideikio g. tilto prieigų ir kt.). *Dviračių takų plėtra*. 2016 m. bus pradėtas rengti investicijų projektas ir atlikta techninio projekto korektūra dėl ES lėšomis iš dalies finansuojamo projekto „Dviračių tako nuo Paryžiaus Komunos g. iki Jono kalnelio tiltelio įrengimas“. 2017 m. prasidės įrengimo darbai, kurio metu bus tiesiamas 1,935 km ilgio dviračio takas. Darbus planuojama užbaigti 2018 m. Planuojama koreguoti techninį projektą siekiant įrengti dviračių ir pėsčiųjų taką Danės upės slėnio teritorijoje nuo Klaipėdos g. tilto iki miesto ribos (Purmalių piliakalnio). 2017 m. atlikus projekto korekciją, 2018 m. prasidės įrengimo darbai. 2016 m. planuojama įrengti nuovažą dviračių ir pėsčiųjų take ties Klaipėdos g. tiltu.*Pajūrio juostos priežiūra ir apsauga.* 2016 m. bus tęsiama medinių laiptų ir takų, vedančių per apsauginį kopagūbrį, priežiūra, tvirtinami kopagūbriai, pinant tvoreles iš žabų. Planuojama kasmet tvarkyti medinius takus ir laiptus Klaipėdos miesto paplūdimiuose Smiltynėje, Melnragėje ir Giruliuose. 2017 m. bus parengtas krantotvarkos ir rekreacinių teritorijų tvarkymo projektas, pagal kurį bus atliekami paplūdimių tvarkymo ir įrengimo darbai. **04 uždavinys. Prižiūrėti ir vystyti mieste vandens ir nuotekų tinklų infrastruktūrą.**Bus tęsiami lietaus nuotekų tinklų rekonstravimo darbai. Planuojama nutiesti 100 m bendrojo naudojimo lietaus nuotekų tinklų teritorijoje ties Bangų g. 5A. 2016 m. bus pradėtas koreguoti techninis projektas siekiant rekonstruoti lietaus nuotekų baseiną su išleistuvu Nr. 20 Trinyčių tvenkinyje (teritorija nuo Vilniaus pl., Tilžės g., Šilutės pl. dalis, Mokyklos g., Technikos g. teritorija už geležinkelio). 2017 m. koregavus techninį projektą, 2018 m. bus pradėti vykdyti rangos darbai. |
| **01 tikslo rezultato vertinimo kriterijai** |
| Kriterijaus pavadinimas, mato vnt. | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metai |
| 2015(faktas) | 2016 | 2017 | 2018 |
| Viešosios komunalinių atliekų surinkimo paslaugos teikimo aprėptis (savivaldybės teritorijos asmenų, kuriems toje teritorijoje nuosavybės teise priklauso nekilnojamojo turto objektai (išskyrus žemės sklypus be pastatų) ar kurie kitu pagrindu teisėtai valdo ar naudoja šiuos objektus, procentas) | Miesto ūkio departamentas | 100 | 100 | 100 | 100 |
| Bendras perdirbti surinktas ir paruoštas komunalinių atliekų kiekis (proc. nuo bendro susidariusių komunalinių atliekų kiekio) | Miesto ūkio departamentas | 17 | Didė-jimas | Didė-jimas | Didė-jimas |
| Pašalintų sąvartyne komunalinių atliekų kiekis (proc. nuo bendro komunalinių atliekų kiekio) | Miesto ūkio departamentas | ≤50 | <50 | <50 | <50 |
| Dienų skaičius, kai viršijamos ribinės teršalų (KD10) vertės per metus | Miesto ūkio departamentas | <35 | <35 | <35 | <35 |
| Dviračių takų ilgis, km | Miesto ūkio departamentas | 91 | 95 | 100 | 105 |
| **Numatomas programos įgyvendinimo rezultatas:** Įgyvendinus programą bus užtikrintas efektyvus komunalinių atliekų tvarkymas, sumažinta miesto tarša, kompensuojama aplinkai padaryta žala, prižiūrima, saugoma ir gausinama miesto gamtinė aplinka, ugdoma ekologiškai mąstanti miesto bendruomenė, vystomas dviračių ir pėsčiųjų takų tinklas |
| **Galimi programos vykdymo ir finansavimo variantai:**Klaipėdos miesto savivaldybės aplinkos apsaugos rėmimo specialiosios programos, savivaldybės biudžeto, paskolos, valstybės, Europos Sąjungos paramos bei kitos lėšos |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**2.1.2 uždavinys. Įdiegti darnaus judumo principus susisiekimo sistemoje.2.1.3 uždavinys. Efektyviai naudoti ir vystyti inžinerinę infrastruktūrą.2.3.1 uždavinys. Užtikrinti tvarų kraštovaizdžio vystymą.2.3.3 uždavinys. Vykdyti prevencines aplinkosaugos priemones |
| **Susiję Lietuvos Respublikos ir savivaldybės teisės aktai:**Lietuvos Respublikos aplinkos apsaugos įstatymas, Lietuvos Respublikos miškų įstatymas, Lietuvos Respublikos saugomų teritorijų įstatymas, Lietuvos Respublikos teritorijų planavimo įstatymas, Lietuvos Respublikos mokesčio už aplinkos teršimą įstatymas, Lietuvos Respublikos savivaldybių aplinkos monitoringo įstatymas, Lietuvos Respublikos savivaldybių aplinkos apsaugos rėmimo specialiosios programos įstatymas, Lietuvos Respublikos atliekų tvarkymo įstatymas ir Atliekų tvarkymo taisyklės, Klaipėdos miesto savivaldybės tarybos sprendimais patvirtinti: Klaipėdos miesto savivaldybės 2013–2020 m. atliekų tvarkymo planas; Klaipėdos miesto savivaldybės komunalinių atliekų tvarkymo taisyklės; Klaipėdos miesto savivaldybės 2013–2020 m. strateginis plėtros planas |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_